Novo mesto, 2. 10. 2019

Občinski svet MONM

Odbor za družbene dejavnosti

**Zadeva: Predlog za zvišanje proračunske postavke 08109006 - Programi socialnega in zdravstvenega varstva v predlogih proračuna MONM za leti 2020 in 2021**

Pri pregledu predloga proračunov za leti 2020 in 2021 ugotavljamo, da so se sredstva za sofinanciranje programov socialnega in zdravstvenega varstva glede na prejšnja leta vnovič znižala. Ker je obstoj številnih ključnih programov za MONM s tem ogrožen, predlagamo, da se sredstev ne znižuje, temveč se jih v imenu ohranitve programov zviša za 15.000 €.

**Obrazložitev:**

Iz sredstev na postavki Programi socialnega in zdravstvenega varstva se sofinancirajo programi, ki skrbijo za najbolj ranljive skupine: starejše, žrtve nasilja, invalide, kronične bolnike, ljudi, ki se znajdejo v duševnih stiskah itd.

Po ocenah nevladnih organizacij, ki te programe izvajajo (npr. Škofijska karitas, Družinsko središče Rona, Zakonski in družinski inštitut, Šent, Ozara, Društvo življenje brez nasilja, Društvo za razvijanje prostovoljnega dela, Medobčinsko društvo slepih in slabovidnih, Društvo za osebe z izgubo sluha, Društvo paraplegikov Dolenjske, Bele krajine in Posavja, Medobčinsko društvo invalidov), te storitve redno uporablja okoli 15.000 ljudi v stiski in njihovih svojcev. Zanje so programi brezplačni. Gre za storitve, ki jih občani ne morejo dobiti s strani javnih služb, saj so te preobremenjene ali pa jih za izbrano področje sploh ni. Tak primer je duševno zdravje: oseba s težavami v duševnem zdravju lahko koristi zgolj storitve javnega zdravstva (tj. medikamentozno zdravljenje), medtem ko za vso ostalo obravnavo skrbita Šent in Ozara.

Obstoj teh programov je z zniževanjem sredstev na omenjeni postavki ogrožen. Zakaj?

Večina sredstev iz te postavke je namenjenih sofinanciranju večletnih programov. V primerjavi z enoletnimi imajo poseben pomen. Medtem ko enoletne programe in projekte lahko izvaja katera koli organizacija z laičnimi delavci in ponuja različne posamične aktivnosti, imajo večletni programi posebne pogoje. Vodijo in izvajajo jih lahko le strokovni delavci, programi so dostopni po najmanj štiri ure na dan, verificirani so s strani Socialne zbornice Slovenije.

Za te programe država preko Ministrstva za delo, družino, socialne zadeve in enake možnosti zagotavlja 80 % vseh potrebnih sredstev. Na ta način posamezen program v našo občino iz državnih sredstev prečrpa tudi po 300.000 € letno, kar vključuje tudi zaposlitve.

Takšno financiranjepa je možno le pod pogojem, da izvajalec preostalih 20 odstotkov sredstev zagotovi iz naslova lokalne skupnosti, v kateri program poteka. S tem izvajalec dokaže, da potreba po takšnem programu v občini obstaja in da jo občina očitno želi reševati. Če izvajalec tega deleža ne zagotovi, Ministrstvo lahko odstopi od pogodbe in preneha s financiranjem. Ker se na razpis za sofinanciranje takšnih programov prijavlja vse več kakovostnih izvajalcev, to ob enaki višini sredstev pomeni manjši delež na izvajalca – s tem pa ni več nujno zagotovljen 20-odstotni delež lokalne skupnosti.

Ključno vprašanje, ki si ga moramo kot občani zastaviti, je: če bi se znašli npr. v duševni stiski, bi bili zadovoljni z zdravili in kratko delavnico, ali pa bi si želeli, da nas obravnava strokovni delavec v programu, ki je na voljo vsak dan?

**Predlog sklepa: Občinska uprava naj preveri, s katerih postavk se lahko prerazporedi sredstva tako, da se na postavki za Programe socialnega in zdravstvenega varstva za leti 2020 in 2021 zagotovi dodatnih 15.000 €.**

Maja Žunič Fabjančič,

Regijski NVO center